«Нэхумрэ ныбжьымрэ»
зыфIаща гъэлъэгъуэныгъэр Налшык ЩэнхабзэмкIэ и фондым къыщызэIуахащ. Ар къызэригъэпэщащ УФ-м и СурэтыщIхэм я зэгухьэныгъэм и республикэ къудамэм и правленэм, КъБР-м ЩэнхабзэмкIэ и министерствэмрэ республикэм щэнхабзэмкIэ и фондымрэ и дэIэпыкъуэгъуу.
Скульптор, сурэтыщI Iэзэ Мамоновэ Светланэ гъуазджэм зэрыхуэлажьэрэ илъэс 30 зэрырикъум теухуауэ щытащ ар.
Котляровхэ Мариерэ Викторрэ я тхылъ тедзапIэм мин бжыгъэкIэ къыщыдагъэкIащ Мамоновэм и лэжьыгъэхэр щызэхуэхьэса буклет екIу.
— Мы буклетыр къызэIузых дэтхэнэми гу лъетэ сурэтыщIым и IэдакъэщIэкI дахагъэхэм цIыхухэр зэрыхуэныкъуэм, ар лъагапIэщIэхэм зэрыщIэхъуэпсым. НэгъуэщIхэм гу зылъамытэ куэдым къытеувыIэурэ, зи сурэт ищIхэм я образыр пылъхьэншэу къегъэлъагъуэ. И скульптурэхэри щIэщыгъуэщ. Мысырым, Индием, Алыджым и IэпщIэлъапщIэхэм хуэдэу, мраморнэ скульптурэ хужьыр дыщафэм хуегъакIуэ. Аращ хуабэрэ нэхурэ къызыпкърыкI и лэжьыгъэхэр дыгъэ пэлъытэу щIызыхэтщIэри, — жиIащ Котляров Виктор.
Мамоновэм къызэрыджиIамкIэ, и япэрей гъэлъэгъуэныгъэр щекIуэкIар 1996 гъэрщ. Иджырейм хигъэхьар лэжьыгъэщIэхэрщ. Выставкэр триухуащ философ, усакIуэ, критик, публицист Соловьев Владимир къызэралъхурэ илъэси 160-рэ зэрырикъум. Пхъэм къыхищIыкIащ Соловьев Владимир и скульптурэ лъагэр (2012 гъэ). Абы нэмыщI гъэлъэгъуэныгъэм щыболъагъу Соловьевым и портрет «Вестник» зыфIищар (2003 гъэ).
Пхъэм, гипсым, мывэм къыхиIущIыкIа и скульптурэ екIухэм нэр ягъэгуфIэ, и сурэтхэм псэр яхьэху. «Жэщ нэхухэр» (1994 гъэ), «Натюрморт хужь» (2003 гъэ), «Удз гъэгъахэр» (2000 гъэ), «Губгъуэм къыщыкI удзхэр» (2000 гъэ) сурэтхэм щыболъагъу удз гъэгъа зэмыфэгъухэр, щыгъэхэр, хадэхэкIхэр.
«Хужьрэ фIыцIэрэ» зыфIища и сурэтышхуэр Мамоновэм и лэжьыгъэ нэхъыфIхэм хабжэ. Псэущхьэхэм я нэхъ дахэу, губзыгъэу къалъытэ шыхэм я дахагъыр и сурэтым къызэрыщигъэлъэгъуар умыгъэщIэгъуэн плъэкIыркъым. Нэхурэ дэрэжэгъуэрэ цIыхухэм езыт мы скульптурэхэмрэ сурэтхэмрэ дяпэкIи ныбжь тримыдзэну къытщохъу.
Зэхыхьэм кърихьэлIахэм къыхагъэщащ Мамоновэ Светланэ зэчий ин зэриIэм мы выставкэр иджыри зэ щыхьэт зэрытехъуар, и лэжьыгъэхэр щIэщыгъуэ зэращыхъуар, абыхэм щIыуэпс къулейр, дахагъэр къазэрыхэщыр.
Гу зылъытапхъэ: гъэлъэгъуэныгъэр гъатхэпэ пщIондэ зэIухауэ щытынущ. Абы еплъыну гукъыдэж зиIэхэр фрагъэблагъэ.
ТЕКIУЖЬ Заретэ.
Сурэтхэр МАМИЙ Руслан трихащ.
